**The Mummy** on vuonna 2017 ensi-iltansa saanut kauhu- ja toimintaelokuva, jonka on ohjannut Alex Kurtzman ja käsikirjoittaneet David Koepp, Christopher McQuarrie ja Dylan Kussman. Se on *Muumio*-elokuvien uudelleenkäynnistys sekä Dark Universe -elokuvasarjan ensimmäinen osa. Sen pääosissa näyttelevät Tom Cruise, Annabelle Wallis, Sofia Boutella, Jake Johnson, Courtney B. Vance ja Russell Crowe. Elokuva sai maailmanensi-iltansa Sydneyn State Theatressa 22. toukokuuta 2017. Elokuvateattereihin se ilmestyi Yhdysvalloissa ja Suomessa 9. kesäkuuta 2017.

Juoni
-----

Vuonna 1127 englantilaiset ristiritarit ovat saaneet Egyptistä käsiinsä punaisen jalokiven, jonka he hautaavat erään kuolleen jäsenensä mukana. Nykyhetken Lontoossa Crossrailin rakennustyömiehet löytävät ristiritareiden haudat ja salaperäinen järjestö ottaa paikan tutkittavakseen. Järjestön johtaja kertoo hieroglyfejä lukiessaan haudasta, joka on Uuden valtakunnan ajoilta. Hauta kuului prinsessa Ahmanetille, joka oli alun perin faarao Menehptren kruununperijä, kunnes Menehptren toinen vaimo sai pojan. Ahmanet halusi valtaistuimen itselleen ja myi sielunsa egyptiläisjumala Sethille, joka antoi hänelle erikoisen tikarin. Murhattuaan ensin koko perheensä, Ahmanet aikoi käyttää tikaria murhatakseen myös rakastajansa, josta Seth saisi itselleen fyysisen muodon. Mutta faaraon papit murhasivat rakastajan ja Ahmanet lukittiin elävältä sarkofagiin, joka upotettiin Mesopotamiassa sijaitsevassa haudassa olevaan elohopea-altaaseen, josta hän ei pystyisi pakenemaan.

Nykypäivän Irakissa sotilas ja onnenonkija Nick Morton ja hänen toverinsa Chris Vail löytävät paikallisten kapinallisten olinpaikkaan tehdyn ilmaiskun jälkeen Ahmanetin haudan. Arkeologi Jenny Halsey, jonka kanssa Nick oli aiemmin viettänyt yön, tutkii hautaa ja päättelee sen vankilaksi. Ahmanetin sarkofagi nostetaan pois elohopeasta ja haudasta, minkä jälkeen Nickin esimies, eversti Greenway, valmistautuu viemään sarkofagin sotilaslentokoneella Englantiin. Lennon aikana arolukin pureman kautta levitetyt Ahmanetin voimat riivaavat Vailin. Yritettyään avata sarkofagin, hän tappaa Greenwayn ja hyökkää muidenkin kimppuun, jolloin Nick joutuu ampumaan hänet. Lauma korppeja hyökkää lentokoneen kimppuun, jolloin kone tekee pakkolaskun ja kaikki saavat surmansa, paitsi Jenny, jolle Nick oli antanut laskuvarjon.

Nick herää myöhemmin ruumishuoneelta ja Vailin haamu kertoo Ahmanetin kironneen Nickin tehdäkseen tästä Sethin ruumiillisen olomuodon. Ahmanetin muumio pakenee sarkofagistaan ja imee elinvoimaa pelastustyöntekijöistä ruumiinsa elvyttämiseksi. Muutettuaan uhrinsa zombeiksi, hän houkuttelee Nickin ja Jennyn kirkkoon, josta myös saa takaisin Sethin tikarin. Ahmanetin ajettua takaa Nickiä ja Jennyä, tuntemattomat sotilaat lopulta vangitsevat hänet. Sekä Jenny että sotilaat työskentelevät aiemmin löydettyjä ristiritarihautoja tutkineelle järjestölle, jonka nimeksi paljastuu Prodigium ja johtajaksi tohtori Henry Jekyll. Prodigiumin päämaja oli Natural History Museumin alla ja sen tehtävä oli metsästää yliluonnollisia uhkia. Jekyll vahvistaa todeksi sen, että Ahmanet oli kironnut Nickin, ja kertoo aikovansa antaa Sethin riivata Nickin, jota Seth voitaisiin sen jälkeen tuhota lopullisesti.

Sillä välin Ahmanet kutsuu toisen arolukin riivaamaan Prodigiumin teknikon, joka vapauttaa hänet. Jekyll puolestaan joutuu murhanhimoisen ja psykoottisen sivupersoonansa Edward Hyden valtaamaksi. Hyde yrittää tehdä Nickistä liittolaisen, mutta tämä kieltäytyy ja Hyde hyökkää hänen kimppuunsa, kunnes saa Nickiltä annokseen seerumia, jolla Jekyll piti Hydea vallassaan. Ahmanet varastaa tikarin takaisin itselleen, minkä jälkeen hän herättää ristiritareiden ruumiit henkiin ja nostaa esiin valtavan hiekkamyrskyn. Epäkuolleet ritarit tappavat Prodigiumin sotilaat ja Ahmanet saa tikarin jalokiven takaisin. Vailin opastuksella Nick ja Jenny pakenevat Lontoon metrotunneleihin, mutta Ahmanetin kätyrit hyökkävät ja hukuttavat Jennyn. Vastustettuaan jonkin aikaa Nick antaa Ahmanetin lähestyä häntä, mutta ottaakin tikarin ja lävistää sillä itsensä. Seth asettuu Nickin kehoon, mutta Nick saa kehonsa halintaan nähdessään Jennyn ruumiin ja imee Ahmanetin elinvoiman muuttaen hänet takaisin kuihtuneeksi muumioksi.

Nick käyttää Sethin voimia herättääkseen Jennyn henkiin ja hyvästelee tämän. Prodigium laskee Ahmanetin muumion uuteen elohopea-altaaseen, minkä jälkeen Jenny ja Jekyll käyvät keskustelua Nickin tulevaisuudesta. Sillä välin autiomaassa Nick ja kuolleista herätetty Vail lähtevät kohti uusia seikkailuja.

Näyttelijät
-----------

|  |  |  |
| --- | --- | --- |
|  Tom Cruise  | … |  kersantti Nick Morton
  |
|  Annabelle Wallis  | … |  Jennifer "Jenny" Halsey
  |
|  Sofia Boutella  | … |  prinsessa Ahmanet / Muumio
  |
|  Jake Johnson  | … |  alikersantti Chris Vail
  |
|  Courtney B. Vance  | … |  eversti Greenway
  |
|  Russell Crowe  | … |  Henry Jekyll / Edward Hyde
  |
|  Marwan Kenzari  | … |  Malik
  |
|  Javier Botet  | … |  Seth
  |
|  Selva Rasalingam  | … |  kuningas Menehptre
  |

Tuotanto
--------

Universal Pictures julkisti vuonna 2012 suunnitelmansa moderniin aikaan sijoittuvan *Muumio*-elokuvan toteuttamiseksi. Ensimmäisenä ohjaajana projektiin kiinnitettiin Len Wiseman, joka kuitenkin erosi tehtävästä vuonna 2013. Myös seuraava ohjaaja, Andrés Muschietti, erosi vuonna 2014. Heinäkuussa 2014 ilmoitettiin, että elokuva olisi ensimmäinen osa jaettua universumia, johon kuuluvat myös uudet elokuvat Frankensteinin hirviöstä, Frankensteinin morsiamesta, Draculasta, Van Helsingistä, Ihmissudesta, Mustan laguunin hirviöstä ja Näkymättömästä miehestä. Tom Cruise neuvotteli marraskuussa 2015 pääosan esittämisestä, ja saman vuoden joulukuussa Sofia Boutellan osallistui neuvotteluihin muumion roolista. Kurtzman valitsi Boutellan nähtyään tämän roolisuorituksen elokuvassa *Kingsman: Salainen palvelu*. Muut elokuvan näyttelijät julkistettiin maaliskuun ja toukokuun välillä, ja Russell Crowe liittyi näyttelijäkaartiin toukokuussa. Kuvaukset alkoivat Oxfordissa 3. huhtikuuta 2016. Elokuvaa kuvattiin myös Surreyssa. Lontoon osuus kuvauksista päättyi 17. heinäkuuta 2016. Tuotanto siirtyi Namibiaan ja elokuvan kuvaukset päättyivät 13. elokuuta 2016.

Julkaisu
--------

*The Mummy* sai ensi-iltansa 9. kesäkuuta 2017. Alun perin ensi-illan suunniteltiin olevan vuonna 2016. Elokuvan Lontoon ensiesitys aiottiin pitää 1. kesäkuuta, mutta Universal perui tapahtuman Manchesterin iskun vuoksi.

Lähteet
-------

1. 1 2  The Mummy (2017) (2017) - Box Office Mojo *www.boxofficemojo.com*. Viitattu 2.9.2017. (englanniksi)
2. ↑  Gallagher, Brian: 'The Mummy' Gets Reboot from 'Prometheus' Writer Jon Spaihts *movieweb.com*.  4.4.2012.  Arkistoitu 31.3.2014. Viitattu 24.5.2017. (englanniksi)
3. ↑  The Mummy Remake to Be an Epic Horror Movie Set in Present Day America *movieweb.com*.  13.12.2012.  Arkistoitu 31.3.2014. Viitattu 24.5.20179 March 2014. (englanniksi)
4. ↑  Sneider, Jeff: Director Len Wiseman Exits ‘The Mummy’ Reboot at Universal *The Wrap*.  31.7.2013.  Arkistoitu 23.2.2014. Viitattu 24.5.2017. (englanniksi)
5. ↑  Sneider, Jeff: ‘Mummy’ Reboot Loses ‘Mama’ Director Andy Muschetti *The Wrap*.  6.5.2014. Viitattu 8 May 2014.
6. ↑  Kit, Borys: 'New Girl' Star Jake Johnson Joins Tom Cruise in 'The Mummy' (Exclusive) *The Hollywood Reporter*.  8.3.2016.  (englanniksi)
7. ↑  Fleming Jr. Mike: Universal Taps Alex Kurtzman, Chris Morgan To Relaunch Classic Movie Monster Franchises *Deadline.com*.  16.7.2014. Viitattu 2.6.2017. (englanniksi)
8. ↑  Kroll, Justin: Tom Cruise in Talks to Star in ‘The Mummy’ Reboot (EXCLUSIVE) *Variety*.  24.11.2015. Viitattu 24.5.2017. (englanniksi)
9. ↑  Kit, Borys & Ford, Rebecca: 'Kingsman' Actress Sofia Boutella in Talks to Star in 'The Mummy' (Exclusive) *The Hollywood Reporter*.  8.12.2015. Viitattu 24.5.2017. (englanniksi)
10. ↑  Vejvoda, Jim: THE MUMMY: FILMMAKER ALEX KURTZMAN ON RESURRECTING UNIVERSAL'S CLASSIC MONSTERS AND BUILDING A SHARED UNIVERSE *IGN*. Viitattu 24.5.2017. (englanniksi)
11. ↑  Kroll, Justin: Tom Cruise’s ‘Mummy’ Reboot Casts Annabelle Wallis *Variety*.  8.3.2016. Viitattu 24.5.2017. (englanniksi)
12. ↑  Kroll, Justin: Marwan Kenzari Joins Tom Cruise in ‘The Mummy’ Reboot *Variety*.  March 14, 2016.  en-US
13. ↑  Kit, Borys: Russell Crowe in Early Talks to Join Tom Cruise in 'The Mummy' *The Hollywood Reporter*.  4.5.2016. Viitattu 24.5.2017. (englanniksi)
14. ↑  Fleming Jr. Mike: Russell Crowe Joining Tom Cruise In ‘The Mummy’ *Deadline*.  4.5.2016. Viitattu 24.5.2017. (englanniksi)
15. ↑  PICTURES: Hollywood superstar Tom Cruise films in Oxford *Oxford Mail*.  3.4.2016. Viitattu 24.5.2017. (englanniksi)
16. ↑  Mummy Set Photos Featuring Tom Cruise and Annabelle Wallis *ComingSoon.net*.  5.4.2016. Viitattu April 8, 2016. (englanniksi)
17. ↑  Tom Cruise begins filming for the new Mummy movie in Surrey *Mail Online*.  14.5.2016. Viitattu 24.5.2017. (englanniksi)
18. ↑  Tom Cruise and Annabelle Wallis Photos from The Mummy Set *Mail Online*.  17.7.2016. Viitattu 24.5.2017July 17, 2016. (englanniksi)
19. ↑  Biscotti, Steven: The Sarcophagus Closes on 'The Mummy'; Principal Photography Wraps! *Universal Monsters Universe*.  13.8.2016. Viitattu 24.5.2017. (englanniksi)
20. ↑  Kroll, Justin: Tom Cruise's 'The Mummy' Gets New Release Date *Variety*.  21.1.2016.  (englanniksi)
21. ↑  Perlman, Jake: Universal to release 'The Huntsman' in 2016, pushes back 'The Mummy' *ew.com*.  31.7.2014.  Arkistoitu 1.8.2014. Viitattu 24.5.2017. (englanniksi)
22. ↑  Universal Dates ‘The Mummy’ Reboot For April 2016, Pushes ‘Warcraft’ Out Of ‘Star Wars’ Slot *Deadline*.  27.11.2013. Viitattu 24.5.2017. (englanniksi)
23. ↑  Szalai, Georg: 'The Mummy' London Premiere Canceled After Manchester Attack *The Hollywood Reporter*.  25.5.2017. Viitattu 26.5.2017. (englanniksi)

Aiheesta muualla
----------------

* *The Mummy* Internet Movie Databasessa. (englanniksi)